FN บวก3.60%ลุ้นกำไรQ2ฟื้นตัว หลังรับรู้รายได้จากสาขาหาดใหญ่
FN บวก 3.60% ลุ้นกำไร Q2 ฟื้นตัว จากการรับรู้รายได้สาขาหาดใหญ่ ล่าสุด ณ เวลา 10.35 น. ราคาอยู่ที่ 5.75 บาท บวก 0.20 บาท หรือ 3.60% สูงสุดที่ 5.80 บาท ต่ำสุดที่ 5.65 บาท มูลค่าซื้อขายที่ 64.89 ล้านบาท โบรกฯ แนะ “ซื้อ” ชูเป้า 7.50 บาท 
19 พ.ค. 2560

ผู้สื่อข่าวรายงานว่า ราคาหุ้นบริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN ณ เวลา 10.35 น. ราคาอยู่ที่ 5.75 บาท บวก 0.20 บาท หรือ 3.60% สูงสุดที่ 5.80 บาท ต่ำสุดที่ 5.65 บาท มูลค่าซื้อขายที่ 64.89 ล้านบาท

นายเบญจ์เยี่ยม ส่งวัฒนา ประธานเจ้าหน้าที่บริหาร FN เปิดเผยว่า บริษัทคาดว่ารายได้ในไตรมาส 2/60 จะเติบโตขึ้นจากในช่วงไตรมาส 1/60 เนื่องจากเป็นช่วงฤดูท่องเที่ยว ซึ่งมีวันหยุดยาวในช่วงเทศกาลสงกรานต์ ทำให้มีการเดินทางท่องเที่ยว และจับจ่ายใช้สอยที่สูง ประกอบกับบริษัทจะมีรายได้เพิ่มเติมจากสาขาหาดใหญ่ ซึ่งเริ่มเปิดดำเนินการไปเมื่อต้นเดือนเมษายนที่ผ่านมา
โดยได้รับการตอบรับที่ดีจากกลุ่มลูกค้า และนักเดินทางทั้งในและต่างประเทศ ทั้งนี้ในช่วงครึ่งปีหลังของปีนี้ บริษัทคาดว่ากำลังซื้อของภาคครัวเรือนมีโอกาสฟื้นตัวขึ้นจากในช่วงครึ่งปีแรกที่กำลังซื้อของภาคครัวเรือนอยู่ในระดับทรงตัว
ขณะที่ปีนี้บริษัทเตรียมงบลงทุนราว 160 ล้านบาท สำหรับตรียมการเปิดสาขาฉะเชิงเทรา ซึ่งเป็นสาขาที่ 10 ในไตรมาส 3 และอีก 2 สาขาภายในปี 61 ตามเป้าหมายที่ได้วางไว้ โดยเน้นการเปิดสาขาในถนนเส้นทางสายหลัก ใกล้แหล่งท่องเที่ยวที่สำคัญ และมีการขยายตัวของชุมชน รวมทั้งพัฒนาช่องทางธุรกิจใหม่บนจุดแข็งของ FN เพื่อขยายโอกาสในการสร้างรายได้ในอนาคตอีกด้วย
นอกจากนี้บริษัทจะพัฒนาสาขาสิงห์บุรี เพื่อเพิ่มพื้นที่เช่า และวางแผนทำการเพิ่มช่องทางในการจำหน่าย เช่น ออนไลน์ Home Shopping พร้อมทั้งเพิ่มสินค้ากลุ่มใหม่ให้มีความหลากหลายมากขึ้น เพื่อให้ตอบสนองและดึงดูดกลุ่มลูกค้าให้ได้รับความพึงพอใจมากที่สุด
ด้านบล.ฟินันเซีย ไซรัส ระบุในบทวิเคราะห์ แนะ “ซื้อ” FN ราคาเป้าหมาย 7.5 บาท โดยแนวโน้มยอดขายสาขาเดิม (SSSG) ในไตรมาส 2/60 น่าจะยังติดลบอยู่ แต่คาดว่ากำไรจะฟื้นตัวได้จากรายได้สาขาใหม่ที่หาดใหญ่ และคาดเปิดสาขาฉะเชิงเทราในช่วงไตรมาส 3/60 จะช่วยหนุนกำไรไตรมาส 4/60 ซึ่งเป็น High Season ขณะที่บริษัทอยู่ระหว่างปรับกลยุทธ์เพื่อกระตุ้น SSSG โดยมีแผนออกสินค้าใหม่ ปรับ Mix สินค้า และพัฒนาทีมขาย พร้อมคาดกำไรสุทธิปีนี้โต 21% จากปีก่อน